# Baumgarten-díj

### A Wikipédiából, a szabad lexikonból.

A Baumgarten-díj a Baumgarten Ferenc Ferdinánd által alapított irodalmi díj és jutalom. Kiosztója a Baumgarten Alapítvány.

## [szerkesztés] Története

Az alapító 1923. október 17-én kelt végrendeletében döntött úgy, hogy tetemes vagyonából „oly komoly törekvésű, akár a szépirodalmat, akár a tudományt művelő magyar írók” részesüljenek évdíj, jutalomban vagy segély formájában, akik „minden vallási, faji és társadalmi előítélettől mentesek és csakis eszményi célokat szolgálnak és így személyes előnyök kedvéért megalkuvást nem ismervén, anyagiakban szükséget szenvednek.”

Amikor az alapító 1927-ben meghalt, a család megtámadta a végrendeletet. A német és magyar írók tiltakoztak a család szándéka ellen. Emiatt csak 1928 áprilisában emelkedett jogerőre a végrendelet. Az első díjakat 1929-ben osztották ki. Az utolsó díjkiosztás 1949-ben volt. Addig az 1945-ös esztendő kivételével minden évben kiosztották a díjakat, január 18-án, az alapítvány székházában.

A Baumgarten Alapítvány kuratóriuma döntött az egyes díjak odaítéléséről, melynek tagjai Basch Lóránt ügyvéd és Babits Mihály voltak. Babits halála után (1941-től) Schöpflin Aladár vette át a helyét. A kuratóriumot egy nyolctagú tanácsadó testület segítette.

Az évdíjak összege 3000–8000 pengő, 1947-től pedig 8000–10000 forint volt. Az arra különösen rászoruló és méltó díjazottaknak akár több évre meghosszabbítható vagy újra kiadható volt.

Fennállása alatt 126 jutalmat és díjat osztott ki a Baumgarten Alapítvány. Schöpflin Aladár halálát 1950. augusztus 9-ét követően, októberben megszüntették az Alapítványt. Megszüntetése után helyét a Minisztertanács által alapított József Attila-díj vette át.

A rendszerváltás után az alapító leszármazottja, Baumgarten Artúr próbálta elérni, hogy a díjat újra élesszék fel, az egykori javakat a kárpótlás során adják vissza, ám igyekezete nem járt sikerrel.

## [szerkesztés] Kritikák a díjjal kapcsolatban

Számtalan támadás érte fennállása alatt az Alapítványt, a kuratórium tagjait, de magát az alapítót is. Egyik vád az alapításkor az volt, hogy ezzel a liberális irókat, költőket akarják helyzetbe hozni. 1940-ben egyszerre támadták jobb és baloldalról is az Alapítványt. 1945-ben pedig hivatalosan deklarálták, hogy a díjra nincs szükség, hiszen a magyar költők arra nem szorulnak rá.

## [szerkesztés] Érdekességek

- Az 1936-os díjazottak közt volt József Attila is, ám egy szerencsétlen egybeesés miatt Babits az utolsó pillanatban meggondolta magát. Ekkor jelent ugyanis meg a Reggel 1935. november 25-i számában az „Én nem tudtam” című verse, melyet Babitsnak ajánlott: „Babits Mihálynak hódolattal”. Bár a verset József Attila már korábban leadta a szerkesztőségbe, mégis csak a döntés idejében jelent meg. Babits el akarván kerülni a látszatot, hogy csak az lehet díjazott, aki neki hódol, József Attilát kivette a díjazottak közül, és mint előző esztendőben is, csak jutalmazott lett.
- 1949-ben a díjazandók névsorából Szabó Magdát és Németh Lászlót törölték.

## [szerkesztés] Díjazottak

- 1929. évdíjak: Elek Artur, Erdélyi József, Farkas Zoltán, Juhász Gyula, Kárpáti Aurél, Osvát Ernő, Schöpflin Aladár, Szini Gyula, Tamási Áron, Tersánszky Józsi Jenő
- 1930. évdíjak: Elek Artur, Fülep Lajos, Juhász Gyula, Krúdy Gyula, Németh László, Tamási Áron, Tersánszky Józsi Jenő, Tóth Aladár
- 1931. évdíjak: Bartucz Lajos, Elek Artur, Erdélyi József, Illyés Gyula, Juhász Gyula, Révész Béla, Salgó Ernő, Tersánszky Józsi Jenő
- 1932. évdíjak: Füst Milán, Gellért Oszkár, Halász Gábor, Nagy Lajos, Szabó Lőrinc;

    jutalmak: Bányai Kornél, Fürst László, Gelléri Andor Endre, Kertész Manó, Reichard Piroska

- 1933. évdíjak: Erdélyi József, Gellért Oszkár, Gyergyai Albert, Illyés Gyula, Szép Ernő, Tamási Áron, Váczy Péter;

    jutalmak: Szabolcsi Bence, Török Sándor

- 1934. évdíjak: Gelléri Andor Endre, Gellért Oszkár, Illyés Gyula, Joó Tibor, Tersánszky Józsi Jenő, Turóczi-Trostler József;

    jutalmak: Dienes Valéria, Fekete Lajos, Fenyő László, Fodor József

- 1935. évdíjak: Füst Milán, Halász Gábor, Karinthy Frigyes, Nagy Lajos, Szerb Antal;

    jutalmak: Barta János, Ferenczy Valér, József Attila, Telekes Béla, Weöres Sándor

- 1936. évdíjak: Illyés Gyula, Kárpáti Aurél, Ortutay Gyula, Schöpflin Aladár, Cs. Szabó László, Weöres Sándor;

    jutalmak: József Attila, Prahács Margit

- 1937. évdíjak: Gyergyai Albert, Hevesi András, Illés Endre, Kodolányi János, Rapaics Raymund, Reményik Sándor, Szabó Lőrinc;

    jutalmak: Balogh Jolán, Radnóti Miklós

- 1938. évdíjak: Barta János, Dallos Sándor, József Attila (posztumusz), Kós Károly, Molnár Antal, Nagy Lajos;

    jutalmak: Bohuniczky Szefi, Kampis Antal, Kardos László, Komor András

- 1939. évdíjak: Farkas Zoltán, Halász Gyula, Illés Endre, Jankovich Ferenc, Jékely Zoltán, Laczkó Géza, Molnár Kata, Szabó Zoltán;

    jutalmak: Bözödi György, Devecseri Gábor

- 1940. évdíjak: Joó Tibor, Komjáthy Aladár, Tóth Aladár, Wass Albert;

    jutalmak: Ambrózy Ágoston, Bóka László, Kádár Erzsébet,

- 1940. évdíjak: Mátrai László, Tolnai Gábor
- 1941. évdíjak: Kerecsényi Dezső, Reményik Sándor, Réti István, Tompa László;

    jutalmak: Kállai Ernő, Kolozsvári Grandpierre Emil, Takáts Gyula

- 1942. évdíjak: Berde Mária, Bohuniczky Szefi, Mátrai László, Ortutay Gyula, Rónay György, Szentimrei Jenő;

    jutalmak: Ember Győző, Vajda Endre

- 1943. évdíjak: Asztalos István, Bóka László, Fodor József, Jankovich Ferenc, Révay József, Tamási Áron;

    jutalmak: Képes Géza, Szabédi László

- 1944. évdíjak: Benedek Marcell, Gulyás Pál, Kolozsvári Grandpierre Emil, Szabó Lőrinc;

    jutalmak: Berda József, Csapodi Csaba

- 1945-ben nem volt díjkiosztás.
- 1946. évdíjak: Füst Milán, Gyergyai Albert, Lukács György, Török Sophie;

    jutalmak: Devecseri Gábor, Hegedűs Zoltán, Kádár Erzsébet, Pogány Ö. Gábor

- 1947. évdíjak: Déry Tibor, Kassák Lajos, Szabolcsi Bence;

    jutalmak: Csorba Győző, Faragó László, Hajnal Anna, Kálnoky László, Pilinszky János, Trencsényi-Waldapfel Imre

- 1948. évdíjak: Bölöni György, Kerényi Károly, Vas István, Zelk Zoltán;

    jutalmak: Lányi Sarolta, Mándy Iván, Nemes Nagy Ágnes, Szentkuthy Miklós, Vajda Endre

- 1949. évdíjak: Ignotus, Képes Géza, Szabó Pál, Trencsényi-Waldapfel Imre;

    jutalmak: Benjámin László, Karinthy Ferenc, Kuczka Péter, Lakatos István, Nagy Sándor, Szigeti József

## [szerkesztés] Külső hivatkozások

- A Baumgarten Alapítvány Alapító Oklevele
- Mozaikok a Baumgarten Alapítvány történetéből
- Basch Lóránt: Egy literáris pör története
- A díjról a Magyar Rádió 2003-as műsorában

A lap eredeti címe "http://hu.wikipedia.org../../../b/a/u/Baumgarten-d%C3%ADj.html"

Kategóriák: Magyar díjak | Magyar irodalom

##### Views

- Szócikk
- Vitalap
- Aktuális változat

##### Keresés

##### Más nyelveken

- English